**Սիրելի՛ կապանցիներ**

Շնորհավորում եմ Հանրապետության տոնի կապակցությամբ, որը նշում ենք այսօր՝ մայիսի 28-ին: Հարյուրամյակներ հետո մեր հայրենի հողի վրա ինքնիշխան պետականության ստեղծումը մեր ազգային երազանքների ամբողջացումն էր, պատմական արդարության վերականգնումը եւ դարավոր մեր պայքարի արդյունքը:   
Հայոց առաջին հանրապետության ստեղծումը, թեեւ իր կարճ կյանքին, հիմք դարձավ եւ փորձ՝ մեր ինքնավստահության, սեփական երկրին տեր լինելու պատրաստակամության եւ վճռականության, մեր հետագա հանրապետությունների ստեղծման ու կառուցման համար:

1918թ. մայիսի 28-ին Հայոց ազգային խորհրդի կողմից Հայաստանի անկախ հանրապետություն ստեղծելու մասին հայտարարությունը նաեւ դարասկզբի կոտորածներին մեր պատասխանն էր, դրանց հետեւանքով աշխարհով մեկ սփռված հայերի համար՝ նաեւ վստահություն եւ հույս, որ կա հայրենիք, որտեղ կարող են վերադառնալ, որի շուրջ կարող են համախմբվել:

Գլուխ խոնարհենք բոլոր նրանց առջեւ, որոնց պայքարի շնորհիվ ձեռք բերվեց դարերով երազած հայկական պետականությունը եւ գոյատեւեց՝ նրանց շարքերում հպարտորեն հիշելով կապանցի Արամ Մանուկյանին եւ մեր մյուս համերկրացիներին, որոնց անունը փառքով գրվեց մայիսյան հերոսամարտերի էջերին. նրանց բոլորի շնորհիվ է նաեւ, որ ունենք այսօրվա հայրենիքը:   
Շնորհավո՛ր բոլորիս Հանրապետության տոնը: